KOMMISSIONENS FORORDNING (EF) Nr. 1259/97 af 1. juli 1997 om ændring af forordning (EF) nr. 1501/95 om visse gennemførelsesbestemmelser til Rådets forordning (EØF) nr. 1766/92 for så vidt angår ydelse af eksportrestitutioner for korn samt de foranstaltninger, der skal træffes inden for kornsektoren i tilfælde af markedsforstyrrelser

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 13, og

ud fra følgende betragtninger:

Ved Kommissionens forordning (EF) nr. 1501/95 (3), senest ændret ved forordning (EF) nr. 95/96 (4), blev der fastsat visse gennemførelsesbestemmelser for ydelse af eksportrestitutioner for korn, bl.a. i forbindelse med licitationer;

i artikel 18 i Kommissionens forordning (EØF) nr. 3665/87 af 27. november 1987 om fælles gennemførelsesbestemmelser for eksportrestitutioner for landbrugsprodukter (5), senest ændret ved forordning (EF) nr. 815/97 (6), er der fastsat generelle bestemmelser om beviset for afslutning af toldformaliteter for overgang til frit forbrug; i artikel 13 i forordning (EF) nr. 1501/95 er der fastsat en fravigelse af disse forpligtelser, hvis udførsel sker ad søvejen; af hensyn til klarheden bør det fastlægges, at fravigelsen kun gælder, når restitutionen fastsættes ved licitation med henblik på udførsel til alle tredjelande uden undtagelse;

der bør kunne afholdes licitation over en restitution eller en eksportafgift uden at afbryde kontinuiteten i forbigående markedssituationer; buddene på en restitution bør med henblik herpå være forenelige med buddene på en afgift, og licitationen bør ikke kunne blokeres i en midlertidig situation;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

Artikel 13, første afsnit, i forordning (EF) nr. 1501/95 affattes således:

»Uanset artikel 18 i forordning (EØF) nr. 3665/87 kræves der ikke bevis for afslutning af toldformaliteterne for overgang til frit forbrug, for at en restitution, der er fastsat ved licitation over eksportrestitutionen med henblik på udførsel til alle tredjelande, kan udbetales, hvis eksportøren fører bevis for, at en mængde på mindst 1 500 tons kornprodukter har forladt Fællesskabets toldområde i et fartøj, der er egnet til søtransport.«

Artikel 2

Artikel 7, stk. 2, første afsnit, i forordning (EF) nr. 1501/95 affattes således:

»2. Fastsættes der en maksimumseksportrestitution, gives der tilslag til den eller de bydende, hvis bud er lig med eller lavere end maksimumsrestitutionen, og til de bydende, hvis bud omfatter en eksportafgift.«

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 21.

(2) EFT nr. L 126 af 24. 5. 1996, s. 37.

(3) EFT nr. L 147 af 30. 6. 1995, s. 7.

(4) EFT nr. L 18 af 24. 1. 1996, s. 10.

(5) EFT nr. L 351 af 14. 12. 1987, s. 1.

(6) EFT nr. L 116 af 6. 5. 1997, s. 22.